Političari sve više vole Internet (26/7/03) - 2003-07-26
Jeftiniji od televizije i pošte, Internet je najbolje sredstvo za mobilizaciju politički najaktivnijih glasača, koji su spremni volonti
Politički analitičari u Sjedinjenim Državama kažu da Internet postaje sve važnije sredstvo u predizbornoj kampanji za predsjedničke izbore sljedeće godine. Web je sve važniji u prikupljanju donacija, širenju informacija o kondidatima, pa čak i u organiziranju strategije kampanje. Promatrači političke scene uvijek pokušavaju uočiti neki novi trend. Ovih dana to je – korištenje Interneta za financiranje predizbornih kampanja i mobiliziranje pristaša. Deseci tisuća ljudi organiziraju stotine predizbornih sastanaka diljem zemlje, a milijuni dolara već su se slili u džepove kandidata, upravo zahvaljujući Internetu. Alan Lichtman, politički analitičar sa Sveučilišta American, kaže da Internet igra odlučujuću ulogu u oblikovanju predizbornih kampanja kandidata koji se bore za predsjedničku nominaciju Demokratske stranke. "Mislim da je Internet konačno postao važno sredstvo u predsjedničkim predizbornim kampanjama. To se već moglo nazrijeti prije četiri godine, kada je republikanski kandidat John McCain koristio Internet za prikupljanje političkih donacija i upoznavanje javnosti s njegovom platformom. Kao i tada, i ovaj puta se čini da će Internet biti od najveće koristi 'rubnim' kandidatima, koji tako mogu dobiti širu podršku." Jedan od takvih kandidata je demokrat Howard Dean, bivši guverner savezne države Vermont. Iako nije dobro poznat, uspio je u drugom tromjesečju, zahvaljujući Internetu, za svoju kampanju prikupiti više novca od bilo kojeg drugog demokratskog kandidata. Profesor Michael Cornfield, stručnjak za politiku na Internetu koji predaje na Sveučilištu George Washington, kaže da Howard Dean privlači mlade, liberalne glasače. Mnogi od njih su se čak i udružili, upravo putem Interneta. Dok drugi demokratski kandidati koriste svoje web stranice za prikupljanje donacija i regrutiranje volontera, Howard Dean potiče svoje pristaše da na svoju ruku, bez kontrole političkih menadžera i stratega, organiziraju skupove, prikupljaju donacije i razgovaraju s novinarima. Grant Reeher, profesor političkih znanosti sa Sveučilišta Syracuse i autor knjige o potencijalu Interneta da izbriše političku apatiju među građanstvom, kaže da - za razliku od Howarda Deana - drugi demokratski kandidati nisu bili spremni dopustiti svojim pristašama da koriste Internet za nove kreativne korake u predizbornoj kampanji. "Drugi kandidati nisu spremni na rizik. Oni žele kontrolirati predizborne poruke koje njihovi stožeri upućuju glasačima, oni žele znati što će tko iz njihovog predizbornog stožera reći u bilo kojem trenutku" - objašnjava Grant Reeher. Alan Lichtman sa Sveučilišta American ukazuje da političari koji su spremni riskirati upuštajući se u otvorenu kampanju putem Interneta, mogu uspješno doći do malog broja politički najaktivnijih glasača, koji će vjerojatno glasati na primarnim, stranačkim izborima. Internet je, kaže, jeftiniji od televizije i pošte. Međutim, Internet još uvijek nemaju svi. "Naravno, u Sjedinjenim Državama postoji digitalni jaz. Manjine i siromašniji slojevi rjeđe imaju pristup Internetu. No, to se počinje mijenjati, a s druge strane, upravo te populacijske skupine glasaju rjeđe od drugih" - objašnjava Alan Lichtman. Analitičari kažu da je glavni razlog za političku popularnost Interneta činjenica da on pomaže u organiziranju pristaša na najnižoj razini, što pomaže relativno nepoznatim kandidatima. Do sada je gotovo 65 tisuća ljudi posjetilo sajt Meetup.com, gdje mogu doći u kontakt s drugim pristašama Howarda Deana. To je deset puta više od prometa koji su zabilježile web stranice drugih demokratskih kandidata. Iako se ne zna kako će Internet dugoročno utjecati na predsjedničku politiku, jasno je da sve više postaje važno sredstvo u predizbornim kampanjama.